b'\n_START_ARTICLE_\nOperacija Dragoon\n_START_SECTION_\nNa\xc4\x8drtovanje\n_START_PARAGRAPH_\nV za\xc4\x8detku leta 1944 so zavezniki \xc5\xbee planirali izkrcanje v Evropi, saj je postalo jasno, da je potrebno vojskovanje prenesti z zraka tudi na kopno, \xc4\x8de \xc5\xbeelijo poraziti Nem\xc4\x8dijo. Takrat je stekla operacija Kladivo, ki pa se je kasneje preimenovala v operacijo Overlord. Jasno je bilo, da bo izkrcanje potekalo nekje v severnem delu Evrope, hkrati pa so vedeli, da bi bilo potrebno hkrati izpeljati tudi drugo izkrcanje nekje na jugu, da bi tako Nem\xc4\x8dijo prisilili k delovanju na dveh frontah. Za\xc4\x8deli so planirati drugo operacijo, ki je imela takrat kodno ime operacija Nakovalo. _NEWLINE_Takrat so imeli zavezniki v mislih ve\xc4\x8d obmo\xc4\x8dij, kjer bi to operacijo izpeljali. Ena od mo\xc5\xbenosti je bila Balkan, druga pa ju\xc5\xbena Francija. V ju\xc5\xbeni Franciji so se kot mo\xc5\xbene to\xc4\x8dke za izkrcanje preu\xc4\x8devale pla\xc5\xbee v okolici Marseilla, Saint Tropeza in druge lokacije. Britanci so se sicer zavzemali za izkrcanje na Balkanu, saj so menili, da bi s tem odrezali Nem\xc4\x8dijo od naftnih polj v Romuniji in pri tem ra\xc4\x8dunali na pomo\xc4\x8d Rde\xc4\x8de armade. _NEWLINE_Na koncu so se zaradi padca Rima in uspe\xc5\xa1nega izkrcanja v Normandiji odlo\xc4\x8dili za izkrcanje v Provansi, operacija pa je dobila novo kodno ime, operacija Dragoon. V njej naj bi sodelovalo okoli 200.000 ameri\xc5\xa1kih, britanskih, kanadskih in pripadnikov svobodne Francije. Datum operacije je bil dolo\xc4\x8den za 15. avgust 1944._NEWLINE_Za potrebe izkrcanja so 1. avgusta 1944 na Korziki ustanovili 6. ameri\xc5\xa1ko armadno skupino, imenovano skupina Dragoon, ki ji je poveljeval generalporo\xc4\x8dnik Jacob L. Devers in pomorsko enoto Task Force 88, ki naj bi nudila podporo izkrcevalnim silam. Sprva je bila skupina Dragoon podrejena \xc5\xa0tabu zavezni\xc5\xa1kih sil (AFHQ), pod poveljstvom generala sir Henryja Maitlanda Wilsona, kasneje pa so jo priklju\xc4\x8dili Eisenhowerjevemu Glavnemu \xc5\xa1tabu zavezni\xc5\xa1kih ekspedicijskih sil (SHAEF).\n_START_SECTION_\nIzvedba\n_START_PARAGRAPH_\nNapadalne enote so sestavljale tri ameri\xc5\xa1ke divizije ameri\xc5\xa1kega 6. korpusa, okrepljene s francosko oklepno divizijo. 3. ameri\xc5\xa1ka pehotna divizija se je izkrcala na levi strani izkrcevalnega obmo\xc4\x8dja, na pla\xc5\xbei Alfa (Cavalaire-sur-Mer),  45. ameri\xc5\xa1ka pehotna divizija na sredini, na pla\xc5\xbei Delta (Saint-Tropez), 36. ameri\xc5\xa1ka pehotna divizija pa na desni strani izkrcevalnega podro\xc4\x8dja, na pla\xc5\xbei Kamela (Saint-Rapha\xc3\xabl). 93. poljska bolni\xc5\xa1nica je bila postavljena v Saint-Maximu. Na desnem boku invazijskega obmo\xc4\x8dja, na rtu Negre, se je izkrcala skupina francoskih komandosov, katerih naloga je bila uni\xc4\x8denje nem\xc5\xa1kih polo\xc5\xbeajev te\xc5\xbeke artilerije. Ta akcija je imela kodno ime Operacija Romeo.\n_START_SECTION_\nPosledice\n_START_PARAGRAPH_\nPresenetljiv za zaveznike je bil hiter umik nem\xc5\xa1ke 19. armade, ki je nudila le zmeren odpor napredujo\xc4\x8dim zavezni\xc5\xa1kim silam. Hitro napredovanje je zaveznike presenetilo v tolik\xc5\xa1ni meri, da so njihove enote zaradi slabe logistike dobesedno zastale, kar je omogo\xc4\x8dilo umik nem\xc5\xa1kim enotam na obmo\xc4\x8dje Vogezov in v notranjost Nem\xc4\x8dije. Enote operacije Dragoon so se sre\xc4\x8dale z enotami operacije Overlord v bli\xc5\xbeini francoskega mesta Dijon, sredi septembra 1944.'